হোয়াইট হাউসের প্রেস সেক্রেটারির নিরাপত্তা বাড়াল ট্রাম্প প্রশাসন!

ওয়েব ডেস্ক : হোয়াইট হাউসের প্রেস সেক্রেটারি ক্যারোলিন লেভিটকে (Karoline Leavitt) সিক্রেট সার্ভিসের (Secret Service) নিরাপত্তা দিল ট্রাম্প সরকার। সূত্রের খবর সম্প্রতি এই সিদ্ধান্ত নেওয়া হয়েছে। তবে এ নিয়ে ক্যারোলিনের তরফে কোনও ধরণের মন্তব্য করা হয়নি। অন্যদিকে সিক্রেট সার্ভিসের তরফে এ নিয়ে কোনও সরকারি বিবৃতিও দেওয়া হয়নি।

এই পদক্ষেপের পিছনে বড় কারণ হিসাবে চার্লি কার্কের ( Charlie Kirk) হত্যাকাণ্ডকেই দেখছেন বিশেষজ্ঞ মহল। গত ১০ সেপ্টেম্বর উটাহ ভ্যালি ইউনিভার্সিটিতে একটি অনুষ্ঠানে বক্তব্য রাখার সময় গুলিবিদ্ধ হন তিনি। এর পরেই থেকেই জনসমাগমে উচ্চপদস্থ ব্যক্তিদের নিরাপত্তা নিয়ে উদ্বেগ বাড়ছিল। সূত্রের খবর, তার পরেই ট্রাম্পের প্রেস সেক্রেটারি লেভিটকে সিক্রেট সার্ভিসের নিরাপত্তা দিল প্রশাসন।

আরও খবর : নিউ ইয়র্ক স্টোরে আইফোন লঞ্চ, ক্রেতাদের সঙ্গে দেখা করলেন টিম কুক

অন্যদিকে, মার্কিন কংগ্রেস (Congress) বর্তমানে ৫৮ মিলিয়ন ডলারের অতিরিক্ত অর্থ বরাদ্দের প্রস্তাব নিয়ে আলোচনা করছে। যা নির্বাহী ও বিচার বিভাগের সদস্যদের নিরাপত্তা জোরদার করতে ব্যবহৃত হবে। যদিও প্রেস সেক্রেটারিদের জন্য সিক্রেট সার্ভিসের নিরাপত্তা বিরল ঘটনা, তবে একেবারে নজিরবিহীন নয়।

কারণ, ২০১৮ সালে ডোনাল্ড ট্রাম্পের মুখপাত্র হিসেবে কাজ করার সময় সারা হাকাবি স্যান্ডার্সকে অস্থায়ীভাবে নিরাপত্তা দেওয়া হয়েছিল। ভার্জিনিয়ার একটি রেস্তোরাঁ তাঁকে সেবা দিতে অস্বীকার করার পর ব্যাপক বিতর্ক শুরু হয়েছিল। যার কারণে বেড়েছিল রাজনৈতিক উত্তাপও।

প্রসঙ্গত, মার্কিন যুক্তরাষ্ট্রে উচ্চপদস্থ ব্যক্তিদের নিরাপত্তা সবসময়ই স্পর্শকাতর বিষয়। ১৯ শতকে মুদ্রা জালিয়াতি দমন করতে গড়ে ওঠা সিক্রেট সার্ভিস (Secret Service) এখন রাষ্ট্রপতি, উপ-রাষ্ট্রপতি এবং অন্যান্য ঝুঁকিপূর্ণ ব্যক্তিদের নিরাপত্তা দিয়ে আসছে। তবে প্রেস সেক্রেটারির মতো তুলনামূলক কম ঝুঁকিপূর্ণ পদে এমন সুরক্ষা দেওয়া নিঃসন্দেহে একটি ব্যতিক্রমী পদক্ষেপ।